Súradnice: 50°34′25″S 13°17′16″V﻿ / ﻿50,57361°S 13,28778°V﻿ / 50.57361; 13.28778

**Načetín** (nem. *Netschung*) je dedina, časť obce Kalek v okrese Chomutov. Nachádza sa asi 5 km na západ od Kalku. V roku 2009 tu bolo evidovaných 56 adries.

Načetín leží v katastrálnom území **Načetín u Kalku** o rozlohe 14,01 km2. V katastrálnom území Načetín u Kalku leží i Jindřichova Ves. **Načetín** je tiež názov katastrálneho územia o rozlohe 8,61 km2.

Názov
-----

Dedina svoj názov získala podľa potoka, ktorý sa pôvodne volal Načka. Toto meno bolo prevedené do nemčiny ako nem. *Natschung* a potom späť do češtiny. V historických prameňoch sa meno dediny vyskytuje v tvaroch: *kus vody Wnaczke* (1555), Welka Naczka (1564), Welka Nacžka (1565), Natzschung (1719), Natsching alebo Natschung (1787), Natschung (1846) a Vnače alebo Natschung (1886).

História
--------

Prvá písomná zmienka o dedine pochádza z roku 1564.

V roku 1685 bola v Načetíne na podnet dvorného radu Ondreja Maiera postavená vysoká pec a ďalšie zariadenia pre spracovanie železnej rudy, ktorá sa sem dodávala najmä z Mezilesí. Vzhľadom k problémom pri doprave rudy i výrobkov bol celý železiarsky podnik roku 1749 uzavretý a prenesený do susedného Kalku. Ďalšou príčinou zatvorenia bol nedostatok dreva, hoci inak ťažko dostupné a využiteľné lesy boli pôvodne dôvodom na jeho založenie.

Počas 19. storočia sa časť miestnych obyvateľov živila výrobou drevených hračiek a tovaru pre domácnosť.

Obyvateľstvo
------------

Vývoj počtu obyvateľov a domov medzi rokmi 1869 a 2011|  | 1869 | 1880 | 1890 | 1900 | 1910 | 1921 | 1930 | 1950 | 1961 | 1970 | 1980 | 1991 | 2001 | 2011 |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Obyvatelia | 874 | 953 | 902 | 911 | 873 | 756 | 705 | 71 | 51 | 31 | 25 | 11 | 37 | 35 |
| Domy | 94 | 108 | 113 | 109 | 108 | 108 | 110 | 73 |. | 9 | 9 | 5 | 16 | 11 |
| Tabulka zahŕňa tiež údaje zaniknutej osady Kienhaid. Počet domov z roku 1961 je zahrnutý v celkovom počte domov obce Kalek. |

Pamätihodnosti
--------------

Pri odbočke k Jindřichovej Vsi stojí kaplnka z roku 1868 s barokovou kalváriou. Na samom okraji dediny, v tesnom susedstve Jindřichovej Vsi, stojí pamiatkovo chránená hrazdená vidiecka usadlosť čp. 1.

Juhozápadne od dediny sa nachádza národná prírodná rezervácia Novodomské rašeliniště a na severozápade jedna z častí prírodnej rezervácie Prameniště Chomutovky, ktorá tiež zahŕňa zrušenú prírodnú rezerváciu Bučina na Kienhaidě.

V strednej časti obce stojí veľká poschodová budova obdĺžnikového pôdorysu, so sedlovou strechou a stredovým rizalitom, pôvodne to bol kaštieľ, ktorý nechali vystavať Lobkowitzovci v klasicistickom slohu, po roku 1923 v ňom mesto Kalek zriadilo školu o jednej spoločnej triede a divadelnú sálu na poschodí, ktorá sa v roku 1952 prepadla a od roku 1961 až dodnes sú v ňom obecné byty.

Referencie
----------

1. ↑  Ministerstvo vnútra ČR. *Adresy v České republice*. 2009-10-10, [cit. 2016-02-03]. (po česky)
2. ↑  Územně identifikační registr ČR. *Územně identifikační registr ČR*. 1999-01-01, [cit. 2009-10-22]. (po česky)
3. ↑  Územně identifikační registr ČR. *Územně identifikační registr ČR* [online]. [Cit. 2009-10-22]. Dostupné online. (po česky)
4. ↑  PROFOUS, Antonín. *Místní jména v Čechách: Jejich vznik, původní význam a změny (M–Ř)*. Praha: Nakladatelství Československé akademie věd. S. 170.
5. 1 2  Český statistický úřad *Historický lexikon obcí České republiky 1869–2005 (1. díl)* [online]. Praha: Český statistický úřad. S. 378, 379. Dostupné online. ISBN 80-250-1310-3.
6. ↑  BÍLEK, Jaroslav; JANGL, Ladislav; URBAN, Jan. *Dějiny hornictví na Chomutovsku*. Chomutov: Vlastivědné muzeum v Chomutově. S. 55–56.
7. ↑  GERTHNEROVÁ, Vlasta. *Výroba dřevěného zboží v Krušných horách*.. S. 68–69.
8. ↑  Český statistický úřad *Statistický lexikon obcí České republiky 2013* [online]. Praha: Český statistický úřad. S. 291. Dostupné online. ISBN 978-80-250-2394-5.
9. ↑  POCHE, Emanuel. *Umělecké památky Čech: T/Ž*. Praha: Academia. Kapitola Kalek, s. 494.

Iné projekty
------------

Commons
* Spolupracuj na Commons Commons ponúka multimediálne súbory na tému **Načetín (Kalek)**

Externé odkazy
--------------

* Bibliografia dejín českých zemí

Zdroj
-----

*Tento článok je čiastočný alebo úplný preklad článku Načetín (Kalek) na českej Wikipédii.*

| Obec Kalek |
| --- |
| Jindřichova Ves • Kalek • Načetín |